በፍትሕ ዕጦት ተማረናል ያሉ የሶማሌ ክልል ነዋሪዎች አቤቱታ አቀረቡ
የኦጋዴን ማረሚያ ቤትን ወደ መስጊድነት ለመቀየር በክልሉ መንግሥት መወሰኑ ተገለጸበሶማሌ ክልል በመልካም አስተዳደርና በፍትሕ ዕጦት ተማረናል ያሉ የአገር ሽማግሌዎች፣ የጎሳ መሪዎች፣ የፖለቲካ መሪዎች፣ ሡልጣኖችና ምሁራን የፌዴራል መንግሥት አቤቱታቸውን ተቀብሎ ምላሽ እንዲሰጣቸው እየጠበቁ እንደሆነ ለሪፖርተር አስታወቁ፡፡ የክልሉ ፕሬዚዳንት በክልሉ ሕዝብ ላይ ከፍተኛ የሆነ እንግልት እንዲደርስ እያደረጉ ነው ያሉት ጉዳዩን ለማሰማት አዲስ አበባ የሚገኙት የኮሚቴው ተወካይ ኡጋዝ አብዱላሂ ኡጋዝ አብዲ፣ በክልሉ እየደረሰ ያለውን የመልካም አስተዳደርና የፍትሕ ዕጦት ለሪፖርተር አስረድተዋል፡፡‹‹የክልሉ ፕሬዚዳንት ፈላጭ ቆራጭ አምባገነን መሪ ሆነዋል፡፡ በአሁኑ ጊዜ በክልሉ መናገርና መቃወም የተከለከለ ነው፡፡ እንዲህ ያለውን ነገር የሚያደርግ የክልሉ ነዋሪ በራሱ የፈረደ ነው፤›› ሲሉ እየደረሰ ያለውን በደል ገልጸዋል፡፡ ‹‹ምንም እንኳን በሌሎች የአገሪቱ ክልሎች እስረኞች እየተፈቱ ቢሆንም፣ በሶማሌ ክልል ግን እስር ቤቶች አሁንም በእስረኞች ተጨናንቀዋል፤›› ሲሉ አቶ ኡጋዝ አብዱላሂ ቅሬታቸውን አቅርበዋል፡፡‹‹እንኳን አገር ውስጥ የሚኖር ይቅርና በውጭ አገር የሚኖር የክልሉ ሰው ፕሬዚዳንቱን ከተቃወመ በቤተሰቦቹና በዘመዶቹ ላይ ከፍተኛ የሆነ ስቃይ፣ በደልና እስራት ይደርስበታል፤›› ሲሉም አስረድተዋል፡፡ለጠቅላይ ሚኒስትር ጽሕፈት ቤት፣ ለፌዴራል ዓቃቤ ሕግ፣ ለመከላከያ ሠራዊት፣ እንዲሁም ለኢትዮጵያ ሰብዓዊ መብት ኮሚሽን አቤቱታቸውን ማቅረባቸውን የኮሚቴው ተወካይ ገልጸዋል፡፡ በተያያዘ የኢትዮጵያ ሰብዓዊ መብት ኮሚሽነር አዲሱ ገብረ እግዚአብሔር (ዶ/ር) ግንቦት 6 ቀን 2010 ዓ.ም. ሰጥተውት በነበረው ጋዜጣዊ መግለጫ፣ በሶማሌ ክልል በምርመራ ሥራ ላይ የነበሩ የክልሉ የሰብዓዊ መብት ኮሚሽን ቅርንጫፍ ጽሕፈት ቤት ኮሚሽነር የነበሩት አቶ ጀማል መሐመድ ላይ በደረሰው ጥቃት፣ የክልሉ መንግሥት ኃላፊዎች እጅ እንዳለበት ማስታወቃቸውን መዘገባችን ይታወሳል፡፡ ‹‹በጅግጅጋ ባለው ቅርንጫፉን የሚሠሩት ኮሚሽነር የምርመራና የክትትል ሥራ ለማከናወን በሚጥሩበት ወቅት፣ ይህ ምርመራ እንዲከናወን ያልፈለጉ አካላት ጥቃት አድርሰውባቸዋል፡፡ በዋናነት ግን ጥቃቱን የፈጸሙት የመንግሥት አካላት ናቸው፡፡ ይህንንም ኮሚሽኑ አውግዞታል፤›› ማለታቸው መዘገቡ አይዘነጋም፡፡   የሶማሌ ክልል ነዋሪዎች ያቀረቡትን አቤቱታ በተመለከተ የተጠየቁት የክልሉ የኮሙዩኒኬሽን ቢሮ ኃላፊ አቶ እድሪስ እስማኤል፣ ‹‹አንደኛ ሰዎቹን አናውቃቸውም፡፡ እኛም ዘንድ የቀረበ ነገር የለም፤›› ሲሉ ለሪፖርተር ተናግረዋል፡፡‹‹እርግጥ ነው በማኅበራዊ ሚዲያ እንሰማለን፡፡ ነገር ግን ዓላማቸው ምንድነው? ጥያቄያቸውስ ምንድነው? ስለሚለው ነገር እስካሁን እኛ ዘንድ የቀረበ ነገር የለም፤›› ብለዋል፡፡‹‹ጥያቄ ያለው ሰው በሕጉና በአግባቡ እኛን መጠየቅ ይችላል፤›› ብለው፣ ‹‹እስካሁን በክልል ደረጃ መጥተው የጠየቁንም ሆነ ያለባቸውን ችግር የገለጹልን የሉም፡፡ አዲስ አበባ ሆነው ለፌዴራል መንግሥት ጥያቄ እንዳቀረቡ ሰምቻለሁ፡፡ ነገር ግን ይኼ ሕጉንና አሠራርን ካለማወቅ፣ እንዲሁም የክልልና የፌዴራል መንግሥትን ሥልጣን ለይቶ ካለማወቅ የመጣ ነው፤›› ብለዋል፡፡በፕሬዚዳንቱ ላይ የቀረበውን ወቀሳ በተመለከተ፣ ‹‹ይኼ ጭፍን የሆነ የግለሰብ ጥላቻና መሠረት የሌለው ፍረጃ ነው፤›› ያሉት አቶ እድሪስ፣ ‹‹ከፈለጉ ፕሬዚዳንቱን አግኝተው ጥያቄያቸውን ማቅረብ ይችላሉ፤›› ብለዋል፡፡ ‹‹እኛ ዘንድ የማንም አስተሳሰብና አቋም ይከበራል፣ መብታቸውም ነው፤›› ብለዋል፡፡‹‹ጥያቄ ካላቸው መጀመርያ እኛ ዘንድ መጥተው መጠየቅ አለባቸው፡፡ ማኅበራዊ ሚዲያ ላይ ስለተጻፈ ብቻ ክልል አይፈርስም፡፡ እስር ቤቱን በተመለከተ በተለይም የክልሉ ማረሚያ ቤት የ(ኦጋዴን እስር ቤት) በክልሉ ፕሬዚዳንት አቶ አብዲ ሙሐመድ አማካይነት ወደ መስጊድነት እንዲቀየር ተወስኗል፤›› ብለው፣ አሁን አብዛኞቹ እስረኞች መለቀቃቸውንና በሁለት ወራት ጊዜ ውስጥ እስር ቤቱ ወደ መስጊድ የመቀየር ሥራው እንደሚጠናቀቅ አቶ እድሪስ ለሪፖርተር ገልጸዋል፡፡  የሰብዓዊ መብት ኮሚሽን መግለጫ በተመለከተ የተጠየቁት አቶ እድሪስ፣ ‹‹በፍፁም ሐሰት ነው፤›› ሲሉ ወቀሳውን አጣጥለዋል፡፡በዳዊት እንደሻውና በነአምን አሸናፊ